Gjelindo, tal lâ fûr di cjase, al fâs ben a ments di sierâ la puarte cu la clâf. Doi zîrs. Che in dì di vuê no si pues infidâsi! Po s’invie bande de Vierse, come ch’al fâs ogni sere di un pieç in ca. Almancul tai dîs di biel timp.
Par rivâ fin li de bancjute ch’al à di lâ, i vuelin mil e cinccent pas, ce plui ce mancul. Ju à contâts. Salacor al podarà vêsi imbroiât un alc ma il numar just nol è tant fûr vie.
No i pesin piç chei mil e cinccent pas di fâ ogni sere ma lu bardasse impen il dovê inclapâsi cun cualchidun dilunc de strade. Che ducj i fasin simpri tantis maraveis e a vuelin savê ce ch’al va a fâ là jù ogni sere.
Parcè che lui, dentri di une setemane, al finirà cent e cuatri agns.
E ducj si sintin in dovê di visâlu di tignîsi cont. «Ma in fin dai fats» al volarès ribati lui «s’o soi rivât fin ca…» Ancje se in sot lu ingjaluce chê lôr curiositât, braurôs dal so segret.
Dut al è tacât za fa cuatri mês, sul finî dal mês di Mai. No si vise cemût mai ch’al jere rivât li de Vierse, dilunc dal troi gnûf metût in fîl in gracie de provincie. E jere la prime dì di biel timp daûr di une setemane di ploie, e salacor par chel la sô solite spassizade sore sere lu veve menât fin là.
Si veve sentât suntune bancjute ch’e someave metude li a pueste par lui. A sotet di un grant cjastinâr, al veve denant l’aghe lemite de Vierse ch’e leve pasade bande Morâr, juste li di chel slarc che i disin la Poce. Di là dal ruat, il sflandôr dal palaç Ritter de Zahony, juste metût a gnûf.
Smirant fis il pêl da l’aghe, ingrispât di un baviç lizêr di buere, al veve pensât ch’al jere dabon li ch’a levin a fâ il bagn d’Istât. E dut a bot al veve tornât a viodi chel trop di fruts che si rimpinavin su par cualchi brusse o, i plui ardîts, su di cualchi agace, par petâ il salt ta l’aghe.
E smirant saceât i fruts ch’a zuiavin ridints, ta chel visôr di aghe, no si veve inacuart des dôs feminis che si svicinavin dilunc dal troi. Lis veve cognossudis dome sul ultin: la Nerine, su la carocele, sburtade de badant.
La Nerine, che di pôc i veve cjapât un altri ictus, e che cumò e veve un fîl di bave che i colave di un cjanton de bocje stuarte; une bocje come ingrimpade tal dolôr, disfigurade di un berli ch’al pareve che nol rivàs a vignî fûr. La Nerine, ch’e pareve cjalâ il nuie e che no cognosseve plui nancje sôs fiis.
Pûr, cuant che i jere passade daprûf, Gjelindo al veve marcât tai siei vôi neris come une lusigne, un lamp, un lupiâ di alc di vîf e dut afat intîr, che i veve fat pensâ che salacor, in sot, e jere simpri jê; e jere simpri chê Nerine ch’e veve tacât a balâ sul breâr in place, in chê dì che ducj a fasevin fieste pe fin de vuere.
E ancje lui al jere jessût, che di cuant ch’al jere tornât indaûr de Russie nol jere dibot mai lât fûr di cjase. Lu veve tirât il sun de armoniche, che a sintîlu a Gjelindo i someave ch’al clamàs dabon lui, che i disès che lu spietavin.
In place al jere dut un sdavàs, int ch’e berlave e ch’e rideve. Cualchidun al balave, suntun breâr metût sù a pueste. Framieç di lôr la Nerine e sgurlave ridint, cu la cotule, aromai masse curte, ch’e distaponave lis gjambis di une fantate dibot femine.
E lui si jere ingusît a colp: come se le ves cognossude di simpri. Dut a bot al veve sintût ch’e jere Vierte inviade, che ator a jerin sprofums e ligrie. E i jere tornade la voie di vivi.
Po jê e jere vignude a cjolilu a man, par menâlu a balâ. E lui si veve lassât puartâ, imbarlumît di chel sbisiament ch’al sintive.
No si vevin plui intivâts daspò di chê volte, ma lui nol jere rivât a dismenteâsi che sô cjaladure inocent di fantate, di vôi masse grancj; ma in sot plene di fûc, di femine fate, za smorfide di passion.
Che i someave tâl cuâl di chê ch’e veve cumò, pûr che si deve fûr di une muse segnade des grispis, cun dutis lis curadicis che lis strussiis de vite i vevin poiadis parsore.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn